钦定古今图书集成/明伦汇编/闺媛典/第045卷 > 代赵夫人
## 钦定古今图书集成/明伦汇编/闺媛典/第045卷 > 代赵夫人

按刘向《列女传》，代赵夫人者，赵简子之女，襄子之姊，
代王之夫人也。简子既葬，襄子未除服，驰登夏屋，诱
代王使厨人持斗以食代王及从者，行斟，阴令宰人
各以一斗击杀代王及从者，因举兵平代地，而迎其
姊赵夫人。夫人曰：“吾受先君之命，事代王，今十有馀
年矣。代无大故，而主君残之。今代已亡，吾将奚归？且
吾闻之：‘妇人执义无二夫。吾岂有二夫哉？迎我何之？
以弟慢夫，非义也；以夫怨弟，非仁也。吾不敢怨’。”然亦不归。遂泣而呼天，自杀于磨笄之地，代人皆怀之。君
子谓赵夫人善处夫妇之间。《诗》云：“不僭不贼，鲜不为
则。”此之谓也。